Christian Petersen (prest)

Christian Petersen (født 9. mars 1801 i Kristiania, død 12. mars 1875 i Trondhjem) var en norsk luthersk prest og politiker.

Han var sønn av økonom ved Militærhospitalet Andreas Petersen og Martha Olea Larsdatter. Han tok artium ved katedralskolen i Kristiania i 1818 og teologisk embedseksamen ved universitetet i 1823. Han underviste ved katedralskolen inntil han i 1826 fikk sitt første prestekall, som sogneprest i Tolga.

Christian Petersen giftet seg i 1826 med Marie Magdalene Thaulow, datter av prosten i Gudbrandsdalen, Hans Henrik Thaulow. Deres sønn Kristian Thaulow Petersen ble overlærer og redaktør i Hamar Stiftstidende. En annen av prost Thaulows døtre ble gift med Christians bror, Lars Peter Petersen, som ble lærer, prest og ordfører i Skedsmo.

I 1832 ble Petersen utnevnt til sogneprest på Byneset; i 1841 også til prost i Dalene prosti (store deler av Sør-Trøndelag). Etter innføringen av formannskapslovene av 1837 ble sogneprest Petersen den første ordføreren i Byneset herred 1838–1841. Han var også stortingsmann for Søndre Trondhjems amt (Sør-Trøndelag) 1839–1841.

I 1843 ble han utnevnt til residerende kapellan ved Vår Frue kirke i Trondhjem; i 1846 til residerende kapellan ved Nidaros domkirke. I 1860 ble han sogneprest i Domkirkens menighet samt stiftsprost (domprost, fast stedfortreder for biskopen).

Petersen påtok seg fortsatt mange private og offentlige verv: Han var medlem av Trondhjem bystyre fra 1847 og byens ordfører i 1860, stortingsmann for Trondhjem og Levanger 1845–1847 og 1854–1856, ordfører i Trondhjems Arbeiderforening 1855–1862 og preses i Det Kongelige Norske Videnskabers Selskab 1855–1865.

Han ble tildelt storkorset av St. Olavs Orden og storkorset av den svenske Nordstjerneordenen.

Referanser

Eksterne lenker 
 

Stortingsrepresentanter for Trondheim og Levanger
Stortingsrepresentanter for Sør-Trøndelag
Stortingsrepresentanter 1854–1856
Stortingsrepresentanter 1845–1847
Stortingsrepresentanter 1839–1841
Ordførere i Trondheim
Ordførere i Byneset
Norske lutherske prester
Alumni fra Universitetet i Oslo
Storkors av St. Olavs Orden
Nordstjerneordenen
Personer fra Oslo